שו"ת רשב"ץ (תשב"ץ)/חלק ב/רה
שאלה רה:
עוד שאלת כמה פעמים מנענעין בלולב:

תשובה:
בברכ' נטילה קודם קריאת ההלל פעם אחת.
ובהודו א' פעם אחרת ובאנא ה' הושיעה נא ב' פעמים ובזה הוא הסכמת האחרונים ז"ל בלא שינוי מנהג.
ובהודו האחרון הוא שנשתנה המנהג שיש כופלין אותו לעולם.
ויש מקומו' שאין כופלים אותו לעולם.
ולפי זה במקומו' שכופלין אותו מנענעין בו שתי פעמים ובמקומו' שאין כופלים אותו מנענעין בו פעם אחת לפי שחיוב הנענוע הוא תלוי בקריאתו.
אם כופלין מנענעין בכל פעם שכופלין ואם פושטין אין חייבין לכפלו כדי להוסיף נענוע שהנענוע תלוי בקריאה לא שהקריאה בנענוע כי אין לנו בגמ' חיוב במספר הנענועין.
ובמיורקא היו פושטין.
ובברצלונה כופלין.
ואנו נהגו לכפול.
ואתה אל תשנה מנהג המקום.
ואם תרצה לכפלו בלחש בשעה שהצבור קוראין אותו ולנענע עמהם הרשות בידך: